32012D0373
L 191/1
SLUŽBENI LIST EUROPSKE UNIJE
14.05.2012.
ODLUKA VIJEĆA
od 14. svibnja 2012.
o sklapanju Dobrovoljnog sporazuma o partnerstvu između Europske unije i Republike Liberije o primjeni šumarskih propisa, upravljanju i trgovini drvnim proizvodima namijenjenim za Europsku uniju
(2012/373/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno prve podstavke stavaka 3. i 4. članka 207., u vezi s člankom 218. stavkom 6. točkom (a) podtočkom v. i člankom 218. stavkom 7.,
uzimajući u obzir prijedlog Europske komisije,
uzimajući u obzir suglasnost Europskog parlamenta,
budući da:
(1)
Komisija je u svibnju 2003. usvojila Komunikaciju Vijeću i Europskom parlamentu pod naslovom „Primjena šumarskih propisa, upravljanje i trgovina (FLEGT): prijedlog za Akcijski plan EU-a” u kojoj se poziva na uvođenje mjera radi rješavanja nezakonite sječe drva i na razvijanje dobrovoljnih sporazuma o partnerstvu sa zemljama proizvođačima drvne građe. Zaključci Vijeća o tom Akcijskom planu doneseni su u listopadu 2003. (1), a Europski je parlament o toj temi donio rezoluciju 11. srpnja 2005. (2).
(2)
U skladu s Odlukom Vijeća 2011/475/EU (3), Dobrovoljni sporazum o partnerstvu između Europske unije i Republike Liberije o primjeni šumarskih propisa, upravljanju i trgovini drvnim proizvodima namijenjenim za Europsku uniju (dalje u tekstu „Sporazum”) potpisan je 27. srpnja 2011., podložno njegovu sklapanju.
(3)
Sporazum bi trebalo odobriti,
DONIJELO JE OVU ODLUKU:
Članak 1.
Ovime se u ime Unije odobrava Dobrovoljni sporazum o partnerstvu između Europske unije i Republike Liberije o primjeni šumarskih propisa, upravljanju i trgovini drvnim proizvodima namijenjenim za Europsku uniju (dalje u tekstu „Sporazum”).
Tekst Sporazuma je priložen ovoj Odluci.
Članak 2.
Predsjednik Vijeća imenuje osobu ili osobe ovlaštenu ili ovlaštene za davanje obavijesti iz članka 31. ovog Sporazuma u ime Unije, kako bi se izrazila suglasnost Unije da bude obvezana Sporazumom (4).
Članak 3.
Predstavnici Komisije predstavljaju Uniju u Zajedničkom provedbenom odboru koji je osnovan u skladu s člankom 19. Sporazuma.
Države članice mogu sudjelovati na sastancima Zajedničkog provedbenog odbora kao članovi izaslanstva Unije.
Članak 4.
Komisija je za potrebe izmjene priloga Sporazumu, u skladu njegovim člankom 26., ovlaštena u ime Unije odobriti sve takve izmjene u skladu s postupkom utvrđenim u članku 11. stavku 3. Uredbe Vijeća (EZ) br. 2173/2005 od 20. prosinca 2005. o uspostavljanju FLEGT sustava za izdavanje dozvola za uvoz drvne sirovine u Europsku zajednicu (5).
Članak 5.
Ova Odluka stupa na snagu na dan donošenja.
Sastavljeno u Bruxellesu 14. svibnja 2012.